Papersnake/gushiwen huggingface dataset:
骏马行
余坤（清代）

坏云压垒边气恶，碧眼愁胡夜吹角。营门有马鸣萧梢，声激天风动寥廓。

名驹蜕齿才几年，筋骨遒壮精神全。颇闻太一况天骥，或恐徕自渥洼边。

误被拘绊伏楸枥，夜风萧瑟吹短檐。忍饥瞪立不可瞑，龙气偾动拳毛颠。

每闻鼓角双耳直，顿缰哀蹴嘶秋烟。都护将军善相马，按图索骏恨骏寡。

买骨千金遍域中，蹑云尤骑来麾下。将军高坐动清瞩，耀目骊黄转颦蹙。

贵人岂耐反复看，随意指挥付圉仆。万蹄云卷风轮旋，标别骥驽须臾间。

坐中欠伸骏马致，材官狞目来鞿牵。喷沫嘶腾忤呵叱，将军颐动微作色。

应声轰逐风雨来，万袂齐麾昼曛黑。马闻駊騀还长鸣，将军贵人且莫喷。

贵人雅擅九方号，厩中上驷皆无论。粗材宜伏盐车去，莫累将军相马名。
春行即兴
李华（唐代）

宜阳城下草萋萋，涧水东流复向西。
芳树无人花自落，春山一路鸟空啼。
愧山醉简一山有作倚韵奉和
朱浙（明代）

积雨初收翠满山，丹梯石磴共跻攀。云边野色千村迥，天上松声五月寒。

坐爱岩扉当绝胜，行凭风力上孱颜。虚无未觉蓬莱远，只隔烟波百尺间。
早起
葛绍体（宋代）

竹声枕上报平安，曙色依逢隔幌窗。
风雨满庭人未起，蛛丝斜挂碎珠团。
溪莲行
米芾（宋代）

广寒宫女贪游戏，莹滑琉璃光照地。嫩云才捧出纤腰，无数鲛绡拥娇翠。

仙葩姿逞天姿秾，只爱临溪梳洗慵。太真艳色禁不得，含羞微笑迎秋风。

秋风苦恼秋露泣，的皪珠玑时泻入。红凝朱粉绿参差，尽溅裙襦烟不湿。

初惊王母来瑶池，酡颜更醉流霞卮。三千佳丽已罗列，争先鸾鉴匀娥眉。

俄见洛神归洛浦，波卷靴纹翠蛟舞。羽车云盖空纷披，碧叠巫峰生暮雨。

坐怜吟倚风灵香，多情先断何人肠。

不及鸳鸯与鸂鶒，恣穿薄影眠池塘。
句
晃逈（宋代）

破暗用明明是用，非明非暗即惺惺。
赠沙门竺法頵三首 其一
张翼（两汉）

郁郁华阳岳，绝云抗飞峰。峭壁溜灵泉，秀岭森青松。

悬岩廓峥嵘，幽谷正寥笼。丹崖栖奇逸，碧室禅六通。

泊寂清神气，绵眇矫妙纵。止观著无无，还净滞空空。

外物岂大悲，独往非玄同。不见舍利弗，受屈维摩公。
次韵观弟避难
陈著（宋代）

北风行黑杀，东南天柱折。
忠臣锯解头，文士刀抉舌。
我亦走危途，腥埃蒙面铁。
攀缘极棱层，双跟迸皴血。
山人邂逅惊，强颜取容悦。
班荆分菜糜，儿童笑流歠。
荼毒复荼毒，难说更难说。
十月初五夜，山林阴气合。
骨肉复何之，无从知死活。
眼光射先庐，山人火烈烈。
虎狼相往来，左右无寸挟。
吞声哭达旦，忽与妻孥接。
相持牵衣裳，透肤霜露浃。
何时是归时，细思增郁结。
且见脊令飞，绕树日千匝。
阳溪丙舍二首 其一
严绍宗（明代）

何必萧骚赋远游，柴门流水日悠悠。人逢末俗营三窟，天置吾悠自一邱。

儒不楚坑原自贱，书经秦火尚堪收。羝羊自识藩间意，涕泪何须学楚囚。
咏泉州刺桐
丁谓（宋代）

闻得乡人说刺桐，叶先花发始年丰。
我今到此忧民切，只爱青青不爱红。
锦官
虞堪（明代）

锦官城外山如画，春雨飞花红满川。人过旧垆还问酒，鱼来丙穴不论钱。
再和
王之望（宋代）

年将六秩诸衰具，漏尽钟鸣行不住。
一身许国铢两轻，万里携家斗升赴。
五羊大夫习劳苦，三鱣先生嗟晚暮。
分为一世数奇人，踏遍九州多半路。
早岁尝为梁甫吟，中途已失邯郸步。
穷通有命常自乐，幽显无惭方不惧。
每读商书戒十愆，不忧汉法干三互。
奔走频惊使节光，叨逾敢叹儒冠误。
车下夺牛任客疑，水中见蟹从人怒。
怨恩肯效儿女语，正直犹希鬼神护。
平生事业在方册，将老精神弊泉布。
九重德意日边远，十万师徒关外聚。
不令圣泽皆下沾，宁免吾皇尚西顾。
上为朝廷广霖雨，下令郡邑清蒙雾。
乘轺无术漫观风，分陕维贤倚行露。
青天云雾昔曾披，绿水芙蓉今密附。
郊坰小队连后乘，燕寝清香同妙炷。
鸟雀难偕鸿鹄飞，驽骀暂逐骅骝鹜。
自怜落落王平子，遇此汪汪黄叔度。
但忧温诏趣公归，荫宇不容孤迹寓。
画马为顾彦明赋
凌云翰（元代）

老骥伏枥志千里，烈士松心同不已。因思饮水向天山，枕上边声梦中起。

昨者试洛江之干，蹴踏细浪成狂澜。青丝络头系乘柳，云湿五花犹未乾。

朱衣奚官在坰野，不独爱马尤知马。一顾冀北无留良，秪使世间观画者。

画师今古孰后先，曾韩古有今龙眠。近时亦有任水监，不及吴兴为自然。

吴兴父子真游戏，皮氏丹青亦同嗜。曾貌前朝十二闲，落笔颇得吴兴意。

摩挲树者重入图，韩公所记今则无。歌行屈指能几教，谪仙少陵并大苏。

虎头好古宁论价，神骏端令万人讶。他年按图倘得之，拟献君王赤墀下。
武陵春·叮嘱阎公归故里
王哲（金朝）

叮嘱阎公归故里，传语醴泉人。可可贪求莫恨嗔。赢取好精神。只此堪能为大道，何必苦寻真。稍稍诸公悟此身。便是出嚣尘。
和徐径坂韵二首
赵汝腾（宋代）

学者山斗吾径坂，杜门养志衣莱斑。
孤峰度越青云上，一世失得浮埃间。
凤鸣思诚频遗讯，龙卧草庐相对閒。
三贤鼎立名师友，衢江万古身潺湲。
叶竹窗出示月中折枝桂花上有司马兰亭题字 其二
顾清（明代）

眼中前辈风流远，物外閒情日月长。小阁垂帘对遗墨，天风时送木樨香。
留题延生观后山上小堂
苏轼（宋代）

溪山愈好意无厌，上到巉巉第几尖。
深谷野禽毛羽怪，上方仙子鬓眉纤。
不惭弄玉骑丹凤，应逐嫦娥驾老蟾。
涧草岩花自无主，晚来蝴蝶入疏帘。
酬袁守方秋崖遗宝带桥诗以雇我老非题柱客
包恢（宋代）

非卿桥不立，谁是杜武库。
下浦未更新，过者几惊雇。
秋兴 其一
丘浚（明代）

楚客多悲况值秋，都将心事付东流。病来岂有空青石，寒到兼无粹白裘。

丘陇累累多宿草，江湖泛泛总虚舟。芙蓉零落空洲暮，一夜閒情白尽头。
休假大佛寺
王安石（宋代）

罢惫得休假，衣冠倦趋翔。
挟书聊自娱，解带寺东廊。
六龙高徘聊，光景在我裳。
冬屋稍暄暖，病身更强梁。
从我有不思，舍我有不忘。
问谁可与言，摧手此徜徉。
婉婉吾所爱，新居乃邻墙。
寄声能来游，维用写愁肠。
游南斋
韦应物（唐代）

池上鸣佳禽，僧斋日幽寂。高林晚露清，红药无人摘。

春水不生烟，荒冈筠翳石。不应朝夕游，良为蹉跎客。
汉武
章在兹（清代）

调遣天兵地月支，蒲萄新发上林枝。初闻使者巡三辅，又命将军号贰师。

越巂楼船通属国，朔方烽火照征旗。羽林无数孤儿在，独向高台泣望思。
山中屡空，泊如也。偶读渊明「饥驱」句，犹觉其未介；遂作反乞食诗，仍用陶韵 其三
张煌言（明代）

三旬九遇食，我闻古有之。不贪以为宝，无受故无辞。

奈何饕餮者，朵颐鼎鼎来。乞哀在暮夜，余羹仅一杯。

斟酌既饱满，犹吟和陶诗。缅维珠树鹤，高清未易才。

芝田谅足耕，嘉谷聊自贻。
壁间古木新篁影有可爱走笔戏题
汪炎昶（宋代）

韦偃工古松，与可善枯竹。
岂如君家素壁上，有此天然画两幅。
君株古木欹墙东，状如峨嵋山巅千岁万岁之枯松。
旁有笛材拔孤玉，扶疏枝叶带露而饰风。
天知君爱画，欲为发君哂。
呼取义娥作画师，借此二物为画本。
戏从君家壁间摹写之，君枝君叶俱无遗。
傍人来见道是画，间如何画无能之。
元来画时不用诸葛笔、梁杲墨，别有妙法惹形迹。
偷见虽甚爱，或全潋亮或模糊，
随时明暗有卷舒。报君基欲观此画，
请跨金鸟玉米面兔来其下。
出游
陆游（宋代）

绿树鱼盐市，青芜雉兔场。
采桑村女集，入学幼童忙。
户赛祈蚕愿，家藏问孝章。
村坊多美酒，烂醉答年光。
诗勉粹夫进学兼示诸子
李吕（宋代）

閒忆当年闯孔门，未能无意觉斯民。
浮名浮利虽关命，多病多愁故恼人。
九十春光浑易老，二三子者莫因循。
老夫耄矣诚堪笑，何惜同来试问津。
病起独步
洪咨夔（宋代）

病将春到眼慵开，只为梅花猛一来。
何处琵琶推却手，举头啄木起林隈。
晋正德大豫舞歌二首 其一 正德舞歌
傅玄（魏晋）

天命有晋，光济万国。穆穆圣皇，文武惟则。在天斯正，在地成德。

载韬政刑，载崇礼教。我敷玄化，臻于中道。
己亥杂诗·其二十八
龚自珍（清代）

不是逢人苦誉君，亦狂亦侠亦温文。
照人胆似秦时月，送我情如岭上云。
次韵约登里中莲花峰
汪炎昶（宋代）

青莲界敞白云巅，乘兴难追雪夜船。孰肯忘怀当闹处，人当慕道向中年。

即翻贝叶吾犹倦，更策筇枝子亦贤。可是此生凡骨重，丹梯无计一攀缘。
食新有感贫居久蔬食至是方稍得肉
陆游（宋代）

壮游车辙遍天涯，晚得祠官不去家。
优老每惭千载遇，食新又去一年加。
出波鱼美如通印，下栈羊肥抵卧沙。
扪腹笑歌仍索酒，不嫌邻舍怪讙哗。
次韵唐彦猷华亭十咏其五柘湖
王安石（宋代）

柘林著湖山，菱叶蔓湖滨。
秦女亦何事，能为此湖神。
年年赛鸡豚，渔子自知津。
幽妖窟险阻，祸福易欺人。
泛舟
丘葵（宋代）

泛舟游碧渚，避世作渔翁。
试问千锺禄，何如一钓筒。
雨添春后水，帆涨晚来风。
缗卷看鱼上，停桡倚荻丛。
雪中张仲庠惠十诗老懒不能追逐戏答古风兼简陈伯茂
章甫（宋代）

爱君诗好韵倔奇，快如天马不容羁。惜君有钱不沽酒，尽日苦吟难疗饥。

我生真成错料事，陈子生涯略相似。敢持短兵与君接，笑我老来长退怯。

空山一夜雪盈阶，轩窗晃耀如瑶台。尊中尚喜有馀绿，红潮两颊心悠哉。

安得万里江，变作葡萄醅。笑呼姮娥共起舞，夜阑更酌北斗杯。

一醉三千年，从教海水扬尘埃。妻孥笑我言，此乐恐未谐，典衣且复沽茅柴。

淮南有薄田，与汝归去来。愿身长健眉长开，好插梅花醉几回。
读唐韩文公和皇甫持正陆浑山火诗
韩淲（宋代）

神焦鬼烂陆浑山，皇甫与韩吟其间。曲突徙薪城市事，可怜焦土是咸关。
闻潘衡有婢出适安福传其法造墨甚精孙温叟捧檄其县诗从乞之
赵蕃（宋代）

如闻墨潘氏，一派传婢子。世上多徇名，我曹宁贵耳。

公其品题之，为我致窗几。定知青出蓝，未信橘为枳。

升堂与入室，亦喻接花理。又如淮王仙，鸡犬悉飞逝。

况兹薪水供，得法信有是。我书初不工，为诗长费纸。

笔墨倘精妙，尚可令予起。誓将扫灶煤，顿顿烧寒苇。

度日有不烦，扫煤复何自。公闻应大笑，士穷乃如此。

非但我有求，知名渠自尔。
怀灵隐寺三首 其二
陈蜕（唐代）

前生疑是此山僧，一入山中涤万尘。岂为桃源能避世，更非勾万可修真。

林峦乍看如曾到，猿鸟无情亦与亲。太息当时轻作别，白头终隔似湘秦。
赠画工王三锡传神
魏了翁（宋代）

气质纷不齐，四海无似人。
藉令貌相近，气有醇不醇。
善观人品者，仪观与机神。
正邪眸子见，善恶眉间分。
且如苦与虎，二人自非伦。
而俱类孔子，俗眼何昏昏。
古人有梦遇，便知为良臣。
又能记眉目，晓然得其真。
此须以神会，难与浅者论。
王生归为我，试语司寇君。
此理充得去，三代同此民。
绝句
申屠衡（明代）

青锁春閒漏点迟，博山香煖翠烟微。隔帘谁撼金铃响，知是花间燕子归。
送周袁州赴镇三首
赵蕃（宋代）

家住青源下，宜起起作州。
风声故习熟，治政得优游。
意见宁当出，江山自足留。
端能不嫌客，准拟系归舟。
诗一首
杨朴（宋代）

更无落魄耽杯酒，更莫猖狂爱咏诗。
今日捉将官里去，这回断送老头皮。
过小云谷梅亭听岭飞霞先辈鼓琴
陈上庸（明代）

亭高日夕阴，四望欲春深。古木花争发，青山鸟自吟。

我来及明月，君正抚瑶琴。雅韵同谁赏，泠泠此际心。
石室山玉虚宫
朱学熙（明代）

蹑屐陟孤峰，梯云阁道重。瑶坛千嶂拔，玉笈九霞封。

便可邀青鸟，相将访赤松。下方城郭晚，隐隐报疏钟。
和十侄喜象之来饮兼简龙阳孔先生
韩维（宋代）

世事茫然剧转蓬，一樽何意与君同。
君容谈笑皆尘外，恍忽游君似里中。
还有桂华来静夜，稍惊梧叶下秋风。
欲论归去令人愧，高卧襄阳有德公。
代邻叟
窦巩（唐代）

年来七十罢耕桑，就暖支羸强下床。

满眼儿孙身外事，闲梳白发对残阳。
忆王孙 因王孙二旧友同日不期而会
王丹桂（金朝）

闲闲闲里忆王孙。今幸相逢语笑频。各各勤修精气神。行功臻。同宴
放洋
熊学鹏（清代）

趁晓乘潮海舶寒，清风相送出台端。片帆飘渺烟中过，一碧澄泓浪里看。

举目惟瞻天日近，回头但觉水云宽。要知舟楫由来好，不畏重洋济涉难。
天净沙·闲题
吴西逸（元代）

楚云飞满长空，湘江不断流东。何事离多恨冗？夕阳低送，小楼数点残鸿。
寄李公择侍郎
释道潜（宋代）

高城夜寂起清风，月下清霜堕晓空。泽国已惊黄橘柚，省垣应对老梧桐。

青钱旧数文才妙，碧落新游问望隆。四海倚公调鼎鼐，伫瞻和气洽冲融。
清晕阁在柳洲寺旧址二首
张镃（宋代）

幽寺知何处，风钟关远撞。
孤花明几席，阴树惜轩窗。
唤渡轻舟竞，窥人白鸟双。
寸心方自适，肯易利荣降。
聚景园
王澡（宋代）

光尧与寿星，昔得屡游幸。
缛川骑服鲜，藻野宫妆靓。
春池冰鉴开，笑对惊鸿影。
不见两河閒，父老久延颈。
仰望鸾旂回，呼跸牟尼顶。
满路花·重阳佳节至
谭处端（元代）

重阳佳节至，云水寄天涯。玄朋邀共饮、赏黄花。特临雅会，南望翠烟霞。极目岚光里，隐约依稀，瑞云深处仙家。任陶陶、畅饮喧哗，觥泛笑擎夸。樽前唯对酒、喜何加。浮金潋滟，默默采灵葩。饮罢还重劝，不醉无归，月明初上窗纱。
采桑女
胡仲参（宋代）

叶满筐箱花满簪，低头微笑出桑阴。
后来若有秋胡子，说与黄金必动心。
自归耕篆畦见村妇有摘茶车水卖鱼汲水行馌寄
舒岳祥（宋代）

闺中寄衣妇，夫婿在辽阳。
夜静剪刀响，天寒鍼线长。
自伤乖匹偶，不肯绣鸳鸯。
早愿王师息，我欢远故乡。
龄叟醉我以鼓笛之筵八句见意
陈著（宋代）

楼阁倚晴天，知心得老禅。
风光百年事，民命数家烟。
镫火犹嬉鼓，山林有醉筵。
残生聊尔耳，休话到兵前。
暇日约诸友生饭于石泉以讲居贫之策枢密富丈欣然肯顾宾至者七人次方德顺和贫士韵人赋一章 其六 德顺
李弥逊（宋代）

方子困海江，长松隐蒿蓬。多能隐所长，最喜五字工。

好古远可绍，结友久益恭。寒饥了不愠，清坐与我同。

纵今四壁立，未效一钱通。长镵斸山云，君去吾亦从。
和光道元日书事二首 其一
华镇（宋代）

芜城池苑尽荒残，春到长思竞秀山。谷口风和莺已出，天南日转雁初还。

千家帘幕峰峦上，百里笙歌水竹间。记得当年行乐事，韶光不放片时閒。
题卧龙山
陆游（宋代）

涪翁几日客，遗墨遍苍崖。作吏今三月，偷闲始一来。

云归就檐宿，江怒触山回。更欲穷幽赏，城头叠鼓催。
寄高尹
丘葵（宋代）

桐下归来学钓鱼，岁寒相伴只鸥凫。
何期天上郎官宰，肯到江鸥处士庐。
仲蔚自怜头似雪，阿勤岂解唾成珠。
郎君东阁相看久，莫但清吟废读书。
夜闻训狐
方回（元代）

十载离乡邑，言归理旧锄。
仅怜空宅在，半骇近邻无。
古庙丛枯木，寒宵吠训狐。
兵余有乖气，春色亦荒芜。
又和元可二篇 其一
薛季宣（宋代）

阳春倡者谁，欲和心已阑。故乡渺千里，念之一辛酸。

人生足离合，岂在共盘餐。胡然儿女情，苛留太无端。

焉得不系舟，使我怀抱宽。信美非吾家，会且即所安。

后园桃李秋，芜径草木繁。酒来辄竟醉，歌强难为欢。

风雨打寒食，枯河尽瀰漫。故乏猜嫌累，谁能整其冠。

惟当适意尔，曷贵吕极官。晋贤泣楚囚，卫女赋竹竿。

愿君悯羁思，所友路何曼。归哉昔在陈，孔圣乏体胖。

幸非艰棘徒，亦复谢栾栾。
又题鸿佑寺
王之望（宋代）

石佛山头日欲颓，寻僧不遇懒空回。
青鞋布袜云门路，拄杖穿林归去来。
余为建阳令遣小吏王堪为西山翁之役翁留之仙
刘克庄（宋代）

拂袖归来久闭关，道人剥啄访平安。
要知对面刘高尚，即是翻身靖长官。
仁宗皇帝挽词五首
王珪（宋代）

七月欑宫晓，愁看动素旂。
乾坤清泪满，车驾昔游非。
落月低黄繖，流尘上玉衣。
苍梧何日返，耘鸟傍陵飞。
湖上晚归遇雨
张孝祥（宋代）

阴云霭霭草萋萋，晚过东湖雨湿衣。细柳含烟凝翠色，浮鸥戏水弄晴晖。

轻舟系缆斜依岸，钓子收纶欲下矶。湖上人家未扃户，儿童蓑笠负薪归。
又用时字韵
王十朋（宋代）

黄竹成章日，阳春众和时。玉阶谈战陈，琼燕赐花枝。

陶径还飞絮，商山欠采芝。西畴农事及，归去正吾宜。
咏廿四气诗 冬至十一月中
元稹（唐代）

二气俱生处，周家正立年。岁星瞻北极，舜日照南天。

拜庆朝金殿，欢娱列绮筵。万邦歌有道，谁敢动征边。
十月二十八日迁入赵氏借屋适有名酒及延致内
苏泂（宋代）

黄花已判一年休，短褐无端又去秋。
环堵肯云原宪病，卜居那免屈平愁。
交情白发和难有，故里青山未拙谋。
醑我横戈陪季孟，人间棠埭薄公侯。
以一缣寄范四弟
吕本中（宋代）

中原厌胡马，所至是贼窟。念君空悬罄，何以备仓卒。

穷冬霜雪繁，欲救乃无术。儿号君莫厌，婢怨君莫恤。

平生师颜子，于此见仿佛。此缣君所知，自我机杼出。
雨窗
倪亮采（清代）

烟雾微侵积翠屏，卷帘阴薄最多情。风吹梧竹和琴韵，雨洒芭多伴剑鸣。

苔净几忘三径湿，窗虚倍觉五更清。残灯挑尽钟声动，偏向梅花纸帐惊。
河间道中杂兴二首
王志坚（明代）

驿马朝餐苜蓿肥，三鬃剪出疾于飞。
行人尽望红尘起，开府差人阙下归。
咏史 其三 魏相
陈普（宋代）

赵禹张汤网未收，外人董偃化方流。丞相但看汉故事，何但宣皇不用周。
二月三日登楼，有懹金陵、宣城诸友
范成大（宋代）

百尺西楼十二栏，日迟花影对人闲。
春风已入片时梦，寒食从今数日间。
折柳故情多望断，落梅新曲与愁关。
诗成欲访江南便，千里烟波万叠山。
夜闻蜑户叩船作长江礧欣然乐之殊觉有起予之兴因念涪上所作招渔父词非是更作此诗反之示舍弟端孺
唐庚（宋代）

当年无奈气狂何，醉檄涪翁弃短蓑。晚落炎州磨岁月，欲从诸蜑丐烟波。

与君共作长江礧，况我能为南海歌。身世即今良可见，不应老子尚婆娑。
倦寻芳 初夏和沤尹
王鹏运（清代）

晚花飏蕊，新涨添痕，芳序轻换。寂寞东园，春事去来谁见。

点屐长愁苔径滑，穿林惊又禽声变。掩帘栊，试香心宛转，暗灰残篆。

看槛外、沈阴如墨，恻恻生衣，寒意犹恋。漫想薰风，肠断绿云天远。

午枕时攲归梦熟，屏山閒倚吟情倦。话相思，付空梁、调雏双燕。
诉衷情
曹勋（宋代）

得抽头处好抽头。等待几时休。贤且广张四至，我早已优游。

黄贤服，布钱绉。煞风流。往来熟后，也没惊怕，也没忧愁。
寒食东城作
晏殊（宋代）

王城五百车马繁，重帷黕幕纷郊原。
游人得意惜光景，恣寻复树登高轩。
平芜远水知何许，眼入迢迢空处所。
梨花澹豓柳丝长，百计撩春作烟雨。
歌哭声中半落晖，雕鞍绣轂尚迟归。
荒田野草人间事，谁向令玄泪满衣。
绍兴祈谷三首 其二 上帝位酌献用《嘉安》。
郊庙朝会歌辞（宋代）

三阳肇新，万物资始。精诚祈天，其听斯迩。愿均雨旸，田畴之喜。

如坻如京，以备百礼。
和子华湖上书事
韩维（宋代）

清霜雕远木，潩水溢西陂。
画鹢凌空界，鸣鸥矫翠漪。
菊残犹可折，竹密不容窥。
物我同真际，谁当惮四知。
朱坡史居士挽词
楼钥（宋代）

交友俱名士，仪曹礼意周。
使华临夏口，诗兴共南楼。
喜得江山助。还同汗漫游。
更烦贤宅相，相与发潜幽。
山谷于诗每与东坡相抗门人亲党遂谓过之而今之作者亦多以为然予尝戏作四绝云 其二
王若虚（金朝）

信手拈来世巳惊，三江滚滚笔头倾。莫将险语誇勍敌，公自无劳与若争。
晚游戒珠寺寺王逸少旧宅寺僧秉烛观王右军画像出访鹅墨二池归已三更
周紫芝（宋代）

悠悠倦徂征，忽忽厌羁旅。出门复风埃，况乃迫繁暑。

兹游惬初心，突兀见精宇。高人昔所庐，树木亦奇古。

微风入冠裳，林影散廊庑。僧窗静无尘，灯火照眉宇。

阅此坦腹姿，须发稀可数。乐死固不虚，颜色如处女。

平池渺清深，淅沥过新雨。谁言临池工，至技本天与。

鹅群久已空，团扇复何许。兴尽且当归，夜半月方吐。
忆和
刘敞（宋代）

楚泽茫茫白芷生，春风红树语流莺。高楼不见千岩路，落日空含万里情。
送王秀才登乡第归覃怀
薛瑄（明代）

文运天开四海清，新颁凤诏属宾兴。中州河岳钟神秀，梁苑风宾集俊英。

祗见骊珠千镒重，肯同鱼目一毫轻。看君得意归乡里，何异当年昼锦荣。
芦簟
郭印（宋代）

炎方需此物，收蓄遍家家。
致用同桃竹，劳工笑象牙。
虽无花色丽，却见水纹斜。
展卧南窗下，萧然兴莫加。
过履道
韩淲（宋代）

麦天气清润，涧道开午晴。箯舆度浮梁，我兴随所吟。

书轩薝葡风，笑语亦挥觥。主人谓客何，归路付醉醒。
题赵伯骕画
杨娃（宋代）

莲开宫沼年年盛，香染斑衣叶叶新。
愿供琴音奏清雅，薰风凉殿寿双亲。
中书程先生委校勘春秋分纪大参李雁湖文集因
曾由基（宋代）

雪柳梢头闹玉梅，万家灯火月楼台。
校雠幸不开天上，省得扶藜太乙来。
当车已驾行
曹植（两汉）

欢坐玉殿。
会诸贵客。
侍者行觞。
主人离席。
顾视东西厢。
丝竹与鞞铎。
不醉无归来。
明灯以继夕。
木芙蓉菊花盛开
张耒（宋代）

空山岑寂何所有，晚菊芙蓉相对幽。
伴我悠悠过闲日，怜渠灼灼媚穷秋。
清香但欲持供佛，醉舞何妨插满头。
此生萍梗难前料，知复明年相见不。
奉和滁州九咏九首·慧觉方丈
曾巩（宋代）

七言老意苍松蟠，百金古字青霞镌。
儒林孟子先生是，墨者夷之后代传。
句 其二
吴激（宋代）

烟拂柳梢留淡白，云蒸山腹出深青。
寄怀瑞凤纶分转
丘逢甲（清代）

棨戟重临凤水湄，三年谁与共忧时。魏糔帝问传家笏，苏轼天忧过岭诗。

富国祗今先煮海，才人从古例分司。湖山到处题名在，耿耿心应有石知。
酬赠李炼师见招
白居易（唐代）

几年司谏直承明，今日求真礼上清。曾犯龙鳞容不死，

欲骑鹤背觅长生。刘纲有妇仙同得，伯道无儿累更轻。

若许移家相近住，便驱鸡犬上层城。
次和荃谷寒夜独坐之作
陆蓨（清代）

抱膝虚堂上，灯前顾影双。霜林风叶尽，山月正当窗。

庭讶翻巢鸟，村疑吠客厖。有怀淞水畔，一苇钓寒江。
天都仙 其二
徐积（宋代）

真童列仗严如兵，诛奸号令雷风行。俄闻一物不遂性，急传口诏春阳生。
代同舍上郎中
许应龙（宋代）

逸气飘飘正妙年，纵横礼乐扫三千。
胪传玉陛星辰晓，姓字巍居鼎甲先。
闺情
戎昱（唐代）

侧听宫官说，知君宠尚存。未能开笑颊，先欲换愁魂。

宝镜窥妆影，红衫裛泪痕。昭阳今再入，宁敢恨长门。
杨尉见招朱推单令与焉月色甚佳
胡寅（宋代）

南郭无缘到北城，却因招唤得同行。
四郊禾黍未全熟，满眼云山何限情。
幸有好风能洒袂，况无閒事称挥觥。
篮舆欲去留还住，爱此月凉河叹明。
观闍梨庵高树梅花盛发一首
苏籀（宋代）

臞儒花裓戒，畴昔井眉箴。
危绿擅丘壑，攒丛芗弁簪。
殷勤莳芳墢，浪莽纵疏森。
迥映晴空馥，乘凌阴霰任。
狂俦萦栩蝶，尤物富芳心。
玉蕊真人驭，铃斋水部吟。
烧灯助斜月，吹角伴横参。
树下幽禅观，琼蕤政糁襟。
集句 其十六
闻人祥正（宋代）

玉壶传箭咽铜龙，金殿当头紫阁重。

阊阖开门朝百辟，未央月晓度疏钟。
摊破浣溪沙·五里滩头风欲平
佚名（唐代）

五里滩头风欲平，张帆举棹觉船轻。柔橹不施停却棹，是船行。
满眼风波多闪灼，看山却似走来迎。子细看山山不动，是船行。
闻融与鹤相继而亡感赋绝句
潘若冲（宋代）

南岳僧来共叹吁，风亭月榭已荒芜。
先生去世未十日，留伴高吟鹤亦徂。
元宵雪作因成短句
吴芾（宋代）

天公着意做元宵，陡使新春乐事饶。已放金莲开陆地，更疑银阙下云霄。

坐中星斗浑相照，庭下琼瑰更乱飘。佳客莫辞通夕醉，要令来岁记今朝。
沁园春·答九华叶贤良
刘克庄（宋代）

一卷阴符，二石硬弓，百斤宝刀。更玉花骢喷，鸣鞭电抹，乌丝阑更，醉墨龙跳。牛角书生，虬髯豪客，谈笑皆堪折简招。依稀记，曾请缨系粤，草檄征辽。
当年目视云霄。谁信道凄凉今折腰。怅燕然未勒，南归草草，长安不见，北望迢迢。老去胸中，有些磊块，歌罢犹须著酒浇。休休也，但帽边鬓改，镜里颜凋。
汉川山行呈成少尹
岑参（唐代）

西蜀方携手，南宫忆比肩。平生犹不浅，羁旅转相怜。

山店云迎客，江村犬吠船。秋来取一醉，须待月光眠。
啽呓集诗王蠋
宋无（元代）

全齐拱手受燕兵，义士谁为国重轻？七十二城皆北面，一时发愤独书生。
遣兴三绝
舒岳祥（宋代）

读书未尽老骎骎，更把残编往复寻。
六籍精微心已耗，只将韩杜子光阴。
夜为齧虫所扰
陈曾寿（清代）

此身自厌亦何惜，还为么么费抑搔。絮坏缝深天几大，蹠香回臭我安逃。

探怀早卜初衷失，扪舌空馀强聒劳。檄讨有心臣力薄，分无才笔动天褒。
丙子重阳触事有赋得绝句七首 其四
程公许（宋代）

雅志求仁苦力难，知他隔许利名关。流光俛仰一弹指，与世浮沉祇强颜。
春阴
石延年（宋代）

寒食少天色，春风多柳花。
倚楼心目乱，不觉见栖鸦。
至顺四年四月九日同王叔能柳道传钱翼之胡古愚游天平山次古愚韵
干文传（元代）

苍壁屯云戟卫森，白云入户衮衣临。千章乔木祇如故，一尺流泉不在深。

剩有桑麻居杜曲，岂无觞咏集山阴。登高却省曾游处，短发搔馀不耐簪。
楚江得方老师枚卜命下志喜
陈是集（明代）

黄麻宣就凤城阴，万里征帆慰远襟。玉铉新衔辉虎观，金瓯宿望播鸡林。

人钦司马喧传相，帝注夔龙默简心。贺额频加门下士，苍生为喜霈甘霖。
正月五日以送伴借官侍宴集英殿十口号
杨万里（宋代）

广场妙戏斗程材，未得天颜一笑开。
角觝罢时还宴罢，卷班出殿戴花回。
歌樵岭
杨蟠（宋代）

衣冠仁义少，敢忽岭边人。
亦恐修荣达，行歌自负薪。
满江红
赵希蓬（宋代）

缟兔黔乌，送不了、人间昏晓。问底事、红尘野马，浮生扰扰。万古底来千古往，人生得夫知多少。叹荣华、过眼只须臾，如风扫。

篱下菊，门前柳。身外事，杯中酒。肯教它萧瑟，负持螯手。漠漠江南天万里，白云人望何时到。倚西风、吼彻剑花寒，频搔首。
苍梧旅次与易中文
岑徵（明代）

天涯相慰各加餐，逆旅谁怜范叔寒。贫贱每知为客苦，姓名终觉避人难。

鸿鸣中泽西风急，日堕危楼画角残。何处登临望乡国，牂牁东下水漫漫。
舍绮霞阁五首呈石丈职方 其四 蕉径
韦骧（宋代）

两行对植接低圯，弱质毋嫌费壅治。十月绿阴犹满径，也胜蒲柳望秋衰。
灉湖山寺
张说（唐代）

空山寂历道心生，虚谷迢遥野鸟声。
禅室从来尘外赏，香台岂是世中情。
云间东岭千寻出，树里南湖一片明。
若使巢由知此意，不将萝薜易簪缨。
句
秦观（宋代）

自是我翁多盛德，顿回秋色作春阴。
送君宜之临城簿二首 其二
彭汝砺（宋代）

事贤如事亲，敬长如敬兄。读书如吃饭，近欲如近兵。

百事总欲如，一言不可轻。汝能慎于初，更欲观厥成。

仲兮舍予南，汝今复北去。南北牵我梦，终夕无定处。

但寄两眼泪，为君衣上露。会知老者心，从尔无早暮。
徐丞生日
王十朋（宋代）

日月俱阳节物新，先期谁应菊花辰。未于崧岳生贤佐，且向柯山出异人。

月吐霜天钟气象，江涵秋水聚精神。华堂献寿人多少，尽是明朝落帽宾。
钱仲耕殿撰侍郎挽诗二首
杨万里（宋代）

使节三持玉，州轓两尽熊。
雪山郇宝白，水漕太仓红。
理世非轻士，才难会忆公。
石峰当西子，作殉送春枫。
登海山楼
陈与义（宋代）

万航如凫鹥，一水如虚空。此地接元气，压以楼观雄。

我来自中州，登临眩冲融。白波动南极，苍鬓承东风。

人间路浩浩，海上春濛濛。远游为两眸，岂恤劳我躬。

仙人欲吾语，薄暮山葱珑。海清无蜃气，彼固蓬莱宫。
中秋同张东溪赞戎涂桂泉谪仙饮三宝山
区元晋（明代）

碧空云净迥无痕，万里堪舆一照匀。砌近银蟾移席满，山高弦管自天闻。

白生蔀屋浑疑昼，光闪层峦欲转坤。闻说秋光随处好，试从玄兔问乡园。
题王十九茆堂
李嘉祐（唐代）

满庭多种药，入里作山家。终日能留客，凌寒亦对花。

海鸥过竹屿，门柳拂江沙。知尔卑栖意，题诗美白华。
二十三日雨霁再陪徐使君登秋浦楼
周紫芝（宋代）

细雨愁云特地晴，重来水秀复山明。江风吹面沧波动，岚气侵山翠润生。

南浦落帆催画角，丽谯残照满双旌。未知九日齐山会，樽酒何人与共倾。
菊花
潘牥（宋代）

露叶霜枝矮作团，淡黄残绿故瓓珊。柴门尽日无人到，独自栽花独自看。
偈颂九十三首
释梵琮（宋代）

屋角岩花烂熳，林间春色温和。
处处儿童采蕨，纷纷幽鸟营窠。
祖意西来没消息，树头百舌语犹多。
梁父吟并序
叶适（宋代）

依大麓之遗址兮，储后土之神灵。乐天地之休嘉兮，皇涓洁而荐诚。

集后土之雍容兮，刺百圣之礼文。却大辂而御蒲秸兮，惟俭德之是崇。

端一心而燔燎兮，卜仁义乎永年。刻玉检而请命兮，何事秘而弗传。

嘉梁父之草木兮，被赫然之宠荣。咨梁父之遗老兮，悲忽不睹乎穆清。

维千乘万骑之杂沓婐婉兮，犹彷徨其行声。夫天运之适合兮，虽圣其犹莫知。

彼河之洋洋兮，虽美而不济。泰山之椒既风雨又艰险兮，乃登封以类告。

岂其不可一兮，伊所遇之独异也。虽伊周之辅世兮，曾何足以自喜。

喟余生之孔棘兮，邈不及夫七十二君。日月幽而不明兮，遭玄夜之方长。

竞铁钺而日弊兮，逐亡鹿而裂其髀肩。汉氏之为的兮，而不遗其馀民。

余既朴陋而不能谋兮，又怯耎而畏兵。搢珽瑁于盗贼兮，何不朽之可几。

曾死亡之几何兮，苟乱世以自免。幸此土之平乐兮，依镇南之不远。

余耕兮隆中，地沃衍兮宜稑穜。相原隰而下上兮，町厥壤之百亩。

彼二代之民乐兮，岂不爱其皆有此。偷予腹之独饱兮，视岁行其在酉。

天既溉之以雨露兮，余又滋之以浍畎。禾穰穰而同颖兮，或一稃而二米。

霜露下此秷楤兮，余与牧之竖被之。雀鼠败其秉穗兮，余与邻之父刈之。

贡龠合于许下兮，尚玉食之万一。俾君父之启魏兮，相祀事而勿失。

昔文王之盛德兮，奔走商之暴虐。蔑君臣而自恣兮，吾何用乎此粟。

黻冕兮茅蒲，衮衣兮袯襫。余力耕而胼胝兮，藉丰草而一息。

扣牸角而长歌兮，声中云门之律。历山已芜兮，鸟下啄其凫芘。

有莘之臣日以远兮，野老锄其故泥。计其食此兮，月不能一钟。

耻一夫之释耒兮，故为无所用于耕。嗟圣贤之心兮，余或识其微隐。

余诚遗望不可逮兮，复嗣岁之将兴。
除夕前大雨雪立春已八日
方回（元代）

行园似觉褐袍单，拣好梅枝子细看。
节近年年多雨雪，客来细细治杯盘。
故知更事无如老，岂谓交春便不寒。
气数已回终是好，明朝红日上云端。
行住坐卧三十二颂 其二十九 填路
释印肃（宋代）

轰雷吼电警昏蒙，雨歇风清似脱空。佛教众生弘大道，资家报国续宗风。
寄漳州诗僧缘进
郭祥正（宋代）

一弹弦一绝，思君肠百结。雁过无书来，立尽松间月。
春事三首 其三
孙觌（宋代）

黄鹂遗好音，碧草萦别恨。雨擢翠千寻，风敛红一寸。

持醪散百忧，琢句破孤闷。呼童数击鲜，无久诸郎溷。
癸酉花朝之羊城与内子为别
黎彭龄（明代）

芳垞烟深细雨霏，花前题字落红稀。三更薄醉故园梦，二月轻寒游子衣。

未必远山凭彩笔，都将流水问金徽。春郊吟屐晴方试，又逐原鸰着处飞。
瓶花尽落而梨花潇洒如故
薛季宣（宋代）

天帝南游匹马还，红云作阵雨阑干。驻颜下咽如冰雪，一粒清凉得赐丹。
孤雁
严粲（宋代）

一雁度岑寂，流空音响哀。云沙天地阔，霜雪羽毛摧。

力小知机早，心危见影猜。芦洲迷处所，飞绕正徘徊。
临江仙（即席和韩南涧韵）
辛弃疾（宋代）

风雨催春寒食近，平原一片丹青。溪边唤渡柳边行。花飞蝴蝶乱，桑嫩野蚕生。

绿野先生闲袖手，却寻诗酒功名。未知明日定阴晴。今宵成独醉，却笑众人醒。
石将军战场歌
李梦阳（明代）

清风店南逢父老，告我己巳年间事。
店北犹存古战场，遗镞尚带勤王字。
忆昔蒙尘实惨怛，反覆势如风雨至。
紫荆关头昼吹角，杀气军声满幽朔。
胡儿饮马彰义门，烽火夜照燕山云。
内有于尚书，外有石将军。
石家官军若雷电，天清野旷来酣战。
朝廷既失紫荆关，吾民岂保清风店。
牵爷负子无处逃，哭声震天风怒号。
儿女床头伏鼓角，野人屋上看旌旄。
将军此时挺戈出，杀敌不异草与蒿。
追北归来血洗刀，白日不动苍天高。
万里烟尘一剑扫，父子英雄古来少。
单于痛哭倒马关，羯奴半死飞狐道。
处处欢声噪鼓旗，家家牛酒犒王师。
休夸汉室嫖姚将，岂说唐家郭子仪。
沉吟此事六十春，此地经过泪满巾。
黄云落日古骨白，沙砾惨淡愁行人。
行人来折战场柳，下马坐望居庸口。
却忆千官迎驾初，千乘万骑下皇都；
乾坤得见中兴主，日月重开载造图。
枭雄不数云台士，杨石齐名天下无！
呜呼杨石今已无，安得再生此辈西备胡。
次韵唐诵植棕榈三绝句 其一
刘摰（宋代）

亭亭员干直，剪剪翠轮齐。叶散夜叉样，恶名谁品题。
东风解冻诗
王禹偁（宋代）

习习气初通，峨峨势自融。
渌波归旧水，寒片漾和风。
暖想千溪归，吹疑一夜空。
鹭翘休映白，鱼跃乍翻红。
缯裂方塘上，琼流巨壑中。
漪涟还浩渺，须赖济川功。
尉迟杯
万俟咏（宋代）

碎云薄。向碧玉枝缀万萼。如将汞粉匀开，疑使柏麝熏却。雪魄汞应若。况天赋、标艳仍绰约。当暄风暖日佳处，戏蝶游蜂看著。重重绣帘珠箔。
障秾艳霏霏，异香漠漠。见说徐妃，当年嫁了，信任玉钿零落。无言自啼露萧索。夜深待、月上栏干角。广寒宫、要与姮娥，素妆一夜相学。
重赠二首
柳宗元（唐代）

闻道将雏向墨池，刘家还有异同词。

如今试遣隈墙问，已道世人那得知。

世上悠悠不识真，姜芽尽是捧心人。

若道柳家无子弟，往年何事乞西宾。
御沟
司马光（宋代）

上圣固天纵，英艺皆绝伦。时乘万几闲，翰动如有神。

用之当豫游，不忘安四民。匪颁及群下，络绎来中宸。

毰毸灵凤翔，郁怒虬龙振。清若四海秋，熙如天下春。

愚臣土芥微，亦受雨露均。愿推赐书意，直以古义陈。

士本学先王，所求谊与仁。农当服稼穑，昏作圳亩勤。

百工备用器，不治刺绣文。万商迁有无，不通珠翠珍。

四业既交修，坐令风化纯。人和衣食丰，天应殊祥臻。

皇心正在此，非以能高人。
谢子静寄端午药煎
谢翱（宋代）

麸桃弄朝烟，含虫鍊百杵。山人入药箓，捣日月逢午。

甘酸杂众入，能生玉池乳。颇忆越吟人，性静无所苦。

中年白发生，寄以润肺腑。为谢山中人，愿结山中侣。
重赠
元稹（唐代）

休遣玲珑唱我诗，我诗多是别君词。
明朝又向江头别，月落潮平是去时。
同张绳庵访僧心泉因与同游南洼
张之洞（清代）

簪组如林森机械，拙者转喉招嗔怪。辛苦酬答两无益，适野寻僧差足快。

清远无如龙树阁，风水鳞鳞漾蒲稗。白日闲澹罕游人，午鸠独鸣寂梵呗。

三人不知谁主客，错综谈端等针芥。会心即答倦即默，茗碗无温聊一嘬。

此际鞿鞅尽摆脱，何异枯柳揩马疥。禅客洒落不参禅，偶参金石及书画。

远识阮姚近戴刘，略述旧闻资感喟。海宁达受号博古，法眼炯炯同宗派。

缥囊犀轴积如仓，投老尽偿柴米债。此亦五阴障真如，今朝始入四禅界。

文畅爱文心无著，如满游山力未备。我虽钝根可渐磨，师老难回年齿迈。

留此孤云伴我游，洒然何知世网隘。
蝶恋花
沈珂（清代）

花事阑珊春已暮。客里韶光，半在愁中度。深院黄昏人不语。

无在独把心香炷。

啼鸟催归声故故。怅望云山，目断江南路。幽怨满怀凭若诉。

罗襟泪落无重数。
题分水岭两绝
黄公度（宋代）

闽越江南此地分，鲍娘诗句尚能存。
客怀未觉今宵好，家住壶山烟雨村。
晚春送吉校书归楚州（吉中孚曾为道士）
李嘉祐（唐代）

诗人饶楚思，淮上及春归。旧浦菱花发，闲门柳絮飞。

高名乡曲重，少事道流稀。定向渔家醉，残阳卧钓矶。
读渔洋山人诗集感怀云图宾石超群诸先生皆渔洋裔也 其一
郑鸿（清代）

记得髫年学赋诗，锦秋湖畔得良师。不知此日东堂下，可有梅花似昔时。
和潞公游天章楚谏议园宅
司马光（宋代）

名卿新治第，上宰旧连墙。
槐荫青青叶，星邻两两光。
林花裂锦狭，门路筑沙长。
共引庭间水，交生壁外篁。
鱼窥芦琴石，萤散读书床。
玉帐方怀远，松斋欲就荒。
旌幢今少憩，兰惠不徒芳。
早晚平狼望，同来举寿觞。
寄殷尧藩先辈
许浑（唐代）

十载功名翰墨林，为从知己信浮沈。青山有雪谙松性，

碧落无浮称鹤心。带月独归萧寺远，玩花频醉庾楼深。

思君一见如琼树，空把新诗尽日吟。
上游参预寿二首 其二
程公许（宋代）

河流贯陕虢，底柱自中立。江水迸瞿唐，滟滪制其溢。

岂此一拳多，云根閟奇质。桧柏相因依，烟霞老山泽。

閟世纵坚久，于人果奚益。涨洪弥八埏，睨视如己溺。

岩岩国嵩岱，万仞峙铁壁。只手障狂澜，九鼎奠磐石。

我自不动心，深根而宁极。还归金泉山，采药鍊金液。
依韵酬蔡阳叔赴永倅留别
李复（宋代）

朱绂翩翩别乘行，候人楚语喜秋晴。
君山木落洞庭阔，帝子魂归湘水清。
曾叹选官称一字，旧闻世誉重三明。
餟醨若访垂纶客，苇岸夷犹鼓枻声。
依韵和宋中道雨夜
梅尧臣（宋代）

暗惊料峭寒，春雪兼春雨。
知胜早朝人，闲眠不开户。
丘壑岂无容，泥涂还自取。
谁吟何逊诗，不觉逢逢鼓。
途中杂咏
何福堃（清代）

岁星周一纪，四过六盘山。
路辟蚕丛险，人歌马足孱。
时危多战垒，将猛守萧关。
追溯前朝事，今来喜客闲。
颂古十七首 其六
释师观（宋代）

张打油，李打油，不打浑身只打头。今朝有酒今朝醉，明日愁来明日愁。
送僧之江西
释了惠（宋代）

一粒收成敌万仓，可怜别甑不炊香。
簸箕唇外打{左足右孛}跳，八十四人皆秕糠。
悼灵隐性侍者
释云岫（宋代）

三唤声中负不平，与师百万欲干城。
谁知菡萏峰前路，削木书名有伏兵。
寄渭州刘太保求市堪乘稳駃马
梅尧臣（宋代）

有马齿加疲且劣，欲求中驷问将军。
为言身老趋朝熟，只要驯良不挠群。
题苏武握节图 其一
郑真（明代）

啮雪餐毡使节孤，老来不肯困穷途。如何娶妇为姬妾，教得生儿也姓苏。
李参政生日二首
魏了翁（宋代）

二年老翁泉，亲酌石林寿。
林翁硬如石，跌宕怀舞手。
酡颜照湖山，丽藻濯花柳。
牛头望蟆颐，隔阔几烟岫。
江梅驿堪寄，湖水觞可侑。
林丘一曲閒，事业千载就。
屡空有真实，万奕无杂揉。
用之还帝师，归则赤松友。
蟠桃堪一尝，世味不同嗅。
得书方醉歌，痴绝记前守。
睡起
陆游（宋代）

睡味清酣鼻息轻，碧幮文簟喜凉生。
片云过处失帘影，急雨来凉闻瓦声。
索虏尚凭三辅险，散关未下九天兵。
白头漫倚诗豪在，手掣鲸鱼意未平。
玉照东西两轩有红梅及千叶缃梅未经题咏倒用
张镃（宋代）

海棠曾把比朝眠，妃子妆慵玉镜前。
若似此花颜色好，定教天宝画师传。
淮甸春（寓念奴娇丙申岁游高沙，访淮海事迹）
张辑（宋代）

短髯怀古，更文游台上，秋生吟兴。闻说坡仙来把酒，月底频留兴影。极目平芜，孤城四水，画角西风劲。曲阑犹在，十分心事谁领。

词卷空落人间，黄楼何处，回首愁深省。斜照寒鸦知几度，梦想当年名胜。只有山川，曾窥翰墨，仿佛余风韵。旧游休问，柳花淮甸春冷。
鹤年弟尽弃纨绮故习清心学道特遗楮帐资其澹泊之好仍侑以诗
吉雅谟丁（元代）

谁捣霜藤万杵匀，制成鹤帐隔尘氛。香生芦絮秋将老，梦熟梅花夜未分。

枕上不迷巫峡雨，床头常对剡溪云。竹炉松火茶烟暖，一段清贞尽属君。
阮郎归
蔡伸（宋代）

烟笼寒水暝禽栖。满庭红叶飞。兰堂寂寂画帘垂。霜浓更漏迟。

鸳被冷，麝香微。强欹单枕时。西窗看尽月痕移。此情君怎知。
晚归府
白居易（唐代）

晚从履道来归府，街路虽长尹不嫌。

马上凉于床上坐，绿槐风透紫蕉衫。
次韵刘敷言咏梅四首
林季仲（宋代）

霜清木脱峭寒侵，惊见佳花吐远林。
冷落自怜池上影，孤高谁赏月边心。
简文煎彩谈何易，杜老巡檐意最深。
寂寂溪桥断行迹，吹香独与我追寻。
自述
陆游（宋代）

寄怀鱼鸟卧烟汀，结友松筠醉草亭。
拜赐龟章纡旧紫，养成鹄鬓扫余青。
遗经在椟传家学，大字书墙作座铭。
浪迹江湖遂终老，此身何啻一浮萍。
莺啼序 邗江述旧，用陈检讨韵、
潘西凤（清代）

十里扬州，郭点点、绿波鸥鹭。蓦牵情、廿四桥头，望断许多烟树。

杜宇叫残归国梦，浮萍化尽垂杨絮。笑无端日月，底事催来催去？

遥忆当时，都成往事，无复星河渡。理愁肠、万结千回，人在桃花深处。

想山窗、茗碗炉烟，和春日、怀人诗句。更消魂，执手亭前，百花围护。

此时此际，又满院春光，可尝閒步。怕料峭风寒，体甚支离，衣须轻素。

红豆频抛，青眸未改，故人别久应心顾。难在到、隋堤烟雨路。

令人吊古，玉勾斜上荒邱，尽是美人香墓。伤心难说，流水行云，缥缈浑无据。

更是春风绿柳，楚楚凄凄，忙忙梦梦，丝丝缕缕。金屋难成，玉簪空在，何当消受青灯下，醉酕醄、仔细窗前觑。

可怜今夜孤身，梦断青魂，泪成红雨。
题朱知事云樵图
刘崧（元代）

使君昔隐灊川曲，惯逐山樵伐云木。
一从去作宪幕宾，长忆灊川好林谷。
灊川之东山插天，中有峭壁何崭然。
寒光夜接九华雪，秀色日射峨眉烟。
褚君妙笔世稀有，为写兹图传不朽。
山气清含五粒松，江光绿浸三春柳。
长裾曳杖为何人，从以樵斧方逡巡。
层峰正隔秋浦水，仙境似与柯山邻。
山回峰转愁欲暮，斸药携琴更深去。
林路时冲虎豹过，湍崖暗激蛟龙怒。
此图此景何清奇，疑是当年亲见之。
采芝南岭去已远，濯足东涧来何迟。
只今却上青霄立，斩伐芟夷乃其职。
卷曲宜刊恶木枝，乔修要简良材植。
人生穷达焉可期，云中樵者非君谁。
会稽太守自结驷，王屋山人方看棋。
功名时来信所遇，伐木丁丁为君赋。
他年持斧绣衣行，还忆灊川卧云处。
念奴娇（寿薛稼堂）
蒋捷（宋代）

稼翁居士，有几多抱负，几多声价。玉立绣衣霄汉表，曾览八州风化。进退行藏，此时正要，一著高天下。黄埃扑面，不成也控羸马。

人道云出无心，才离山后，岂是无心者。自古达官酣富贵，往往遭人描画。只有青门，种瓜闲客，千载传佳话。稼翁一笑，吾今亦爱吾稼。
雨中以一壶酒送汪养真秀才
王洋（宋代）

南枝未肯试瑶英，客枕愁闻屋瓦鸣。
路断往来泥滑滑，相思聊寄一壶情。
赠陈教谕
熊禾（元代）

每惟斯道南，七闽小邹鲁。
考亭四书学，日月行万古。
我生亦何幸，私淑欣有遇。
南来证文献，令人动遐虑。
斯文欠统一，正学真一缕。
莆阳礼义国，敛袵殷黼冔。
绯思东湖集，复斋接前绪。
至今耆俊多，渊源此其祖。
德闳有闻孙，邂逅快披睹。
儒先教化地，师传盛称誉。
教成畀邻邦，祖训有遗矩。
岂但美彼芹，更思甘棠树。
一邑召可行，尽分皆有补。
十室有忠信，矧此万家聚。
派近源可寻，我来重瞻遡。
当年弦诵声，溪水自东注。
典刑前辈人，溪山正堪数。
安得杖屦陪，安溪溪头路。
禅人写真求赞
释正觉（宋代）

黄瘦厌厌，风规冷严。
万机閒暇，一味清恬。
心宗提简默，手段扫一纤。
岁寒不变兮虚怀若竹，道妙难传兮有口如钳。
风空岭即景
洪繻（清代）

水远明于镜，山多拱若城。浊溪双峡雨，石瀑万峰声。
催花雨
郑元祐（元代）

陌头微雨细皑皑，陌上小桃红未开。尽日已催梅破萼，向阳还迫草抽荄。

长镵早与栽黄独，深巷时须步绿苔。只恐晴明花发尽，须教梁燕早归来。
未明确出东门将入圣泉戏呈住山蒙庵老人
李弥逊（宋代）

觌面峰峦碧障天，东方精色破昏烟。
草头露下元无雨，衣角风昏径欲仙。
行树排霄高展画，孤云挂壑薄披绵。
雨田暂喜损尘虑，不着蒙庵一缕禅。
次韵水官诗
苏轼（宋代）

净因大觉琏师，以阎立本画水官遗编礼公。公既报之以诗，谓某：汝亦作。某顿首再拜次韵，仍录二诗为一卷以献。

高人岂学画，用笔乃其天。
譬如善游人，一一能操船。
阎子本逢掖，畴昔慕云渊。
丹青偶为戏，染指初尝鼋。
爱之不自已，笔势如风翻。
传闻贞观中，左衽解椎鬟。
南夷羞白雉，佛国贡青莲。
诏令拟王会，别殿写戎蛮。
熊冠金络额，豹袖拥旛旃。
传入应门内，俯伏脱剑弮。
天姿俨龙凤，杂沓朝鹏鳣。
神功与绝迹，后世两莫扳。
自従李氏亡，群盗窃山川。
长安三日火，至宝随飞烟。
尚有脱身者，漂流出东关。
三官岂容独，得此今已编。
吁嗟至神物，会合当有年。
京城诸权贵，欲取百计难。
赠以玉如意，岂能动高禅。
信应一篇诗，皎若画在前。
寂照院
李新（宋代）

道人筑室不草草，燕垒蜂房断有才。
细细转泉萦屋去，疏疏栽竹放山来。
琴无杀意客何惮，士怕移文车自回。
清夜不眠留迟月，譟天耘鼓急如雷。
送何龙友太史还朝
黄圣年（明代）

河阳车骑散重阴，羽猎声华在上林。望阙几年沧海使，出关今上白云心。

梅花江国行频上，春色龙池到已深。揽袂莫须三叠曲，垂裳方御五弦琴。
送客不及
刘筠（宋代）

青门祖帐曙烟微，片席乘流鸟共飞。
曲岸马嘶风嫋嫋，短亭人散柳依依。
灞陵目断犹回望，楚水魂销为送归。
祇自河梁传怨曲，洛尘千古化征衣。
夜鹭
张玉娘（宋代）

白鹭宿秋陂，夜寒如堕雪。久立不飞去，月明霜气冽。
自题金山画像
苏轼（宋代）

心似已灰之木，身如不系之舟。
问汝平生功业，黄州惠州儋州。
题明秀轩
刘宰（宋代）

波摇山绿浸云根，山压波回不受吞。
镜面平开三万顷，当轩管领属王孙。
村居二首
白居易（唐代）

田园莽苍经春早，篱落萧条尽日风。

若问经过谈笑者，不过田舍白头翁。

门闭仍逢雪，厨寒未起烟。贫家重寥落，半为日高眠。
题泗州龟山寺
郭祥正（宋代）

苍山如巨龟，长淮就吞吐。石林含霜明，爻卦俨可数。

相传有神物，在昔遭圣禹。絷铁送潭中，作镇亘万古。

乾坤未云息，魑魅那得侮。至今崖下潭，不敢设网罟。

迩来建佛庙，金碧烂庭户。长廊肖深洞，夜香郁浓雾。

一读碑上文，飒尔精神聚。悯旱截臂翁，开山即初祖。

借僧百万人，下坛三尺雨。至尊亲赐诗，高名动寰宇。

楼阁疑化成，何年运斤斧。洄流涨平沙，舟楫永无阻。

尤怜瞻仰地，曾是攲倾所。王者唯好仁，佛力岂无补。

我来解征鞍，赫日正卓午。凉风如冰霜，洒我襟上土。

仰惭云衲禅，未尝倦行旅。还思治水功，冥寞今何许。
西湖曲
吴龙翰（宋代）

十里风光烟水白，嵯峨帝城紫雾隔。
笛声吹断蒲叶风，鹭飞界雾青山色。
湖波鳞鳞织成縠，翠盖红幢机上簇。
长安富儿美少年，马行紫陌香尘扑。
画舫谁家窈窕娘，半额鹅黄时样妆。
玉手折花娇无力，花枝斜挂银丝长。
隔花踌蹰意相属，稍稍谈笑闻馀香。
夕阳西下汉水远，无计问觅双琼珰。
巫山高哉但入梦，安得插翅飞其傍。
君不见吴姬采莲自唱曲，君王尚在舟中宿。
花台牡丹盛开八朵
朱煌（清代）

国色天香八朵开，居然八座上春台。同荷并列非凡艳，与竹为邻绝俗埃。
示黄彦发欧阳勉甫道旧
韦骧（宋代）

浮世难逢故旧并，贡闱风月可忘情。当年论事皆陈迹，此日评文亦浪名。

荏苒光阴踰一纪，间关志气话平生。且将觞咏消閒隙，鹏鴳逍遥理自明。
偈颂四十一首
释普宁（宋代）

南山白额虫，撞倒太白峰。
直得西湖彻底枯竭，东海怒浪翻空。
安汉圭峰拊掌，天台尊者槌胸。
郎忙日本国里打鼓，大唐国里撞钟。
兄弟添十字，此意孰能穷。
自责
陆游（宋代）

晨起登堂正幅巾，萧然聊欲养吾神。
凡心未免更诗字，习气犹吾议古人。
买屩为登山寺去，彻灯缘爱月窗新。
何时一切消除尽，终作无怀上古民？
天明联句
佚名（唐代）

幽树高高影， ——萧中郎

山花寂寂香。 ——王步兵

山天遥历历， ——诸葛长史

山水急汤汤。 ——梁璟
宴都尔伯特亲王策凌郡王策凌乌巴什等于万树园诗以纪事 其四
弘历（清代）

鐻鍝自可随方俗，冠服同教式本朝。避暑匪今廑惠远，千秋家法仰仁尧。
题汪水云诗卷
罗绮（宋代）

南越长淮北眺燕，三书上彻九重天。
毡寒驴重幽州雪，剑晓龙重易水烟。
齐好无移竽尚在，秦酬有爽璧终全。
知音向近西湖上，却不当初早理弦。
对读文选杜诗成四绝句
叶适（宋代）

一从屈原离骚赋，便至杜甫短长吟。
千载中间多作者，谁於海岳算高深。
偶成 其一
王世贞（明代）

骨肉都卢业海中，偶然相聚便生风。何如学取庞居士，了却无生事事空。
落日
杜甫（唐代）

落日在帘钩，溪边春事幽。
芳菲缘岸圃，樵爨倚滩舟。
啅雀争枝坠，飞虫满院游。
浊醪谁造汝，一酌散千忧。
故丞相吕成公挽歌诗辞五首 其二
綦崇礼（宋代）

忆昨初南渡，人情正自危。起平王室乱，笑指楚囚悲。

投箠来方锐，乘桴计不疑。还师期克敌，遗恨失斯时。
赠张炳
释绍嵩（宋代）

怪服先生众骇闻，卖刀买犊便耕耘。
棋功过却杨玄宝，赋咏思耕郑广文。
直为篇章非动众，忽携书剑远辞群。
行行快趁风烟阔，得句不妨时策勋。
省心吟 其一
赵湛（清代）

玉函藏宝镜，光莹若冰晶。三时不拂拭，便见云烟生。

抚躬问方寸，百岁空营营。五色乱我目，六欲牵我情。

苟不自琢磨，安得常清明。芳矩接前哲，黾勉崇令名。
满庭芳（萍）
刘贵翁（宋代）

宫鸟西飞，杨花北去，春风飘向伊谁。盈盈小小，轻薄不堪肥。天付风流到骨，消不尽、流落青池。谁知道，踏歌朝暮，痴绝待渠归。

愔愔，春似酒，日痕生绀，裙色明漪。笑东家西沼，到处依依。同是东风种得，独无据，飘泊年时。青梅落，水光帘影，小翠立横枝。
七哀
薛季宣（宋代）

秋风生夕凉，吹我东阁帷。中有宕子妇，清歌寄愁思。

为问愁何为，良人长别离。银釭吊只影，霜雪坚自持。

君为黄河流，妾作月桂枝。东西各异道，邂逅不可期。

愿为衣下裳，结束随君衣。君衣何当披，十年守空闺。
定风波 其一 与干誉、才卿步西园，始见青梅
叶梦得（宋代）

破萼初惊一点红。又看青子映帘栊。冰雪肌肤谁复见。

清浅。尚馀疏影照晴空。

惆怅年年桃李伴。肠断。只应芳信负东风。待得微黄春亦暮。

烟雨。半和飞絮作濛濛。
次韵徐廷献机宜送自酿石室酒
范成大（宋代）

一语为君评石室，三杯便可博凉州。
百年兀兀同渠住，何处能生半点愁？
和元规寄杨子寓真岩韵
张继先（宋代）

应到最高处，翘思上古人。
风来多柏子，云去净嚣尘。
浔暑不到处，天花自在春。
仙踪欲无著，流俗谩寻津。
和许宰寓武邑赓杨丞靖安八咏
舒邦佐（宋代）

好语飞来散绮霞，清新俊逸属诗家。
著人似醉菖蒲酒，有味如尝橄榄茶。
冬至霜晴
杨万里（宋代）

油帘雪白日华红，老子良图策俊功。
自晒绵裘并衲裤，谁知衣俊是薰笼。
绝怜寒菊枯根底，留得残霜过日中。
旧说冬乾年定湿，试将今岁试南翁。
登拟岘台读曾南丰碑次潘水部韵
周瑛（明代）

摩挲苔刻读残文，往事悠悠付夕曛。野蝀未收前涧雨，山风遥夕隔溪云。

霸图驭世应多术，王道驱民不掩群。临汝依稀同汉沔，曾无垂涕到裴君。
次韵文潜馆中作
晁补之（宋代）

蓬山前临九轨路，三日街晴案吹土。
直庐凿牖面宫垣，青壁崭崭看垂雨。
殿阁风斜碧瓦寒，翅湿苍鸢不能乳。
却思穷巷亦可言，一埽蚊虻通昔苦。
郁蒸书课未须忙，午漏传休听天语。
平生豪气对樽酒，山鸡见镜犹能舞。
城南寺近晚堪过，笙歌凉月闻千户。
但忧伏日细君须，割肉无缘待归俎。
道林寺送莫侍御（一作麓州精舍送莫侍御归宁
张谓（唐代）

何处堪留客，香林隔翠微。薜萝通驿骑，山竹挂朝衣。
霜引台乌集，风惊塔雁飞。饮茶胜饮酒，聊以送将归。
送楼叔韶尉东阳三首
袁燮（宋代）

吾乡多贤士，我友更伟奇。
见之立衰懦，不见令人思。
暂别已作恶，况乃三岁暌。
踌躇西郊外，此意谁能知。
刚强不可恃，柔弱难自恃。
愿君日进德，古人以为期。
曝背
丰越人（明代）

西日经林暖，迟迟曝背情。
即看残烧尽，遥辨远山横。
寒水痕多浅，空郊响易平。
病躯便短褐，不用献君明。
广庆寺
李翱（唐代）

传者不足信，见景胜如闻。一水远赴海，两山高入云。

鱼龙晴自戏，猿狖晚成群。醉酒斜阳下，离心草自薰。
送李懋明中丞擢少司马兼归省亲二律 其一
毕自严（明代）

畿南建节羡中丞，入典枢机骏誉腾。瀚海烽烟看昼息，潢池氛祲见宵澄。

位居北斗司喉舌，官自西台任股肱。糠秕更兼砂砾质，怜余疏拙巧相承。
乌夜啼（八之六）
陆游（宋代）

园馆青林翠樾，衣巾细葛轻纨。好风吹散霏微雨，沙路喜新干。

小燕双飞水际，流莺百啭林端。投壶声断弹棋罢，闲展道书看。
感事十诗上李侍郎
陈造（宋代）

燕君市骏心，一昔驰九野。
岂知千里足，近出盐车下。
临风非一鸣，几谓无识者。
详肉略之骨，旷古无善马。
颍川赏花二首
陈襄（宋代）

千骑重来此建旟，新年花发旧年株。
东皇应是怜孤宦，十里全归锦账铺。
郊庙朝会歌辞建隆乾德朝会乐章二十八首
佚名（隋代）

舜韶更奏，尧酒浮觞。
皇情载泽，洪算无疆。
基隆郏鄏，德茂陶唐。
山巍日焕，地久天长。
书蔡香祖掌教海南杂著后 其四
施钰（清代）

孔雀朝飞桂树森，鬼门关侧日华沈。辋舆偶憩看铜柱，太息伏波战伐深。
寄唐生
白居易（唐代）

贾谊哭时事，阮籍哭路岐。唐生今亦哭，异代同其悲。

唐生者何人，五十寒且饥。不悲口无食，不悲身无衣。

所悲忠与义，悲甚则哭之。太尉击贼日，尚书叱盗时。

大夫死凶寇，谏议谪蛮夷。每见如此事，声发涕辄随。

往往闻其风，俗士犹或非。怜君头半白，其志竟不衰。

我亦君之徒，郁郁何所为。不能发声哭，转作乐府诗。

篇篇无空文，句句必尽规。功高虞人箴，痛甚骚人辞。

非求宫律高，不务文字奇。惟歌生民病，愿得天子知。

未得天子知，甘受时人嗤。药良气味苦，琴澹音声稀。

不惧权豪怒，亦任亲朋讥。人竟无奈何，呼作狂男儿。

每逢群盗息，或遇云雾披。但自高声歌，庶几天听卑。

歌哭虽异名，所感则同归。寄君三十章，与君为哭词。
快阁脩篁古木图 其二
陈谟（明代）

风流贰令写苍筤，判簿题诗白雪香。太守公馀时倚槛，满天风雨起潇湘。
由张夏村赴靳庄望同游诸子
边贡（明代）

落日过张夏，黄昏投靳庄。岭牛将犊下，沙鹤避人翔。

石径盘青霭，柴门闭绿杨。同游忽不见，孤眺转苍茫。
闲居杂言集陶三十首并序 其二十八
江源（明代）

草荣知节和，气变悟时易。斗酒聚比邻，抗言谈在昔。
与郑国上汉司法山行
方翥（宋代）

策筇山下路，未省尽幽寻。
回首见桑枯，始知墟落深。
喻延平挽词
吕陶（宋代）

雍睦传家本，诗书教子心。平生潜德在，他日漏泉深。

往事铭幽石，新阡长茂林。孝思何以慰，章句尽悲音。
又画尝醋翁
吴则礼（宋代）

石先戏作忍酸相，未信从来尝醋难。
头毛鬅鬙面白皱，老夫笑作婴儿看。
和蔡景繁海州石室
苏轼（宋代）

芙蓉仙人旧游处，苍藤翠壁初无路。
戏将桃核裹黄泥，石间散掷如风雨。
坐令空山出锦绣，倚天照海花无数。
花间石室可容车，流苏宝盖窥灵宇。
何年霹雳起神物，玉棺飞出王乔墓。
当时醉卧动千日，至今石缝余糟醑。
仙人一去五十年，花老室空谁作主。
手植数松今偃盖，苍髯白甲低琼户。
我来取酒酹先生，后车仍载胡琴女。
一声冰铁散岩谷，海为澜翻松为舞。
尔来心赏复何人，持节中郎醉无伍。
独临断岸呼日出，红波碧巘相吞吐。
径寻我语觅余声，拄杖彭铿叩铜鼓。
长篇小字远相寄，一唱三叹神凄楚。
江风海雨入牙颊，似听石室胡琴语。
我今老病不出门，海山岩洞知何许。
门外桃花自开落，床头酒瓮生尘土。
前年开合放柳枝，今年洗心归佛祖。
梦中旧事时一笑，坐觉俯仰成今古。
愿君不用刻此诗，东海桑田真旦暮。
绝句三首 其三
陈公辅（宋代）

京国重来一梦间，不堪回首赤城山。隋堤古柳年年在，应笑行人鬓已班。
白云樵者二首 其一
宗臣（明代）

赤城花落扫春氛，夜夜仙人弄白云。杂佩幽兰何处得，洞庭明月问湘君。
长乐閒赋 其八
黄裳（宋代）

岁华犹暖山藏翠，客起还留海献鲜。风雅可怜元太守，一生魂梦已茫然。
送婆罗门归本国
刘言史（唐代）

刹利王孙字迦摄，竹锥横写叱萝叶。遥知汉地未有经，

手牵白马绕天行。龟兹碛西胡雪黑，大师冻死来不得。

地尽年深始到船，海里更行三十国。行多耳断金环落，

冉冉悠悠不停脚。马死经留却去时，往来应尽一生期。

出漠独行人绝处，碛西天漏雨丝丝。
上南行十二首
方回（元代）

君子贵淡交，不在杯炙间。
主人苦留客，因辞乃得还。
中道逢故旧，酒肉又如山。
半醉可以去，岂不知时艰。
示儿
陆游（宋代）

文能换骨余无法，学但穷源自不疑。
齿豁头童方悟此，乃翁见事可怜迟！
童丱须知 其二
史浩（宋代）

设牧端因飨鬼神，大亨亦为养贤人。抡材祈福缘何事，只为苍生不为身。
南浦 鲍子韶邀集莲社庵即送家观庄入粤
吴绮（清代）

参军鲍照，爱携蛮榼趁秋光。来值芙蓉城主、逸兴满潇湘。

走马大堤沙软，到鸡园、竹下拥胡床。把两江烟水，尽收金斝，点染付奚囊。

叵耐荻花枫叶，正飕飕、凄绝似浔阳。肠断河梁分手，更卧病清漳。

自是旅游无好况，人留人别总堪伤。赖庾公还把，一天风月好平章。
辛巳除夕与彭同年同宿道观中，彭出平生诗，
龚自珍（清代）

读之竟夜，遂书卷尾
亦是三生影，同听一杵钟。
挑灯人海外，拔剑梦魂中。
雪色惮恩怨，诗声破苦空。
明朝客盈座，谁言去年踪。
次韵答丁端州
王安石（宋代）

莫嗟荒僻又离群，且喜风谣岭北闻。
铜柱虽然蛮徼接，竹符还北汉家分。
春书来逐衡阳雁，秋骑归看陇首云。
相见会知南望苦，病骸今似沈休文。
送徐叔智运使奉祠归吴中
范成大（宋代）

手种湖边花百亩，东风日夜催归去。
当年辛苦种花时，不道白头犹未归。
君如肯过城南陌，但向水云红处觅。
烦呼猿鹤问平安，当有畦丁解看客。
我今江船亦欲东，橶迎枫桥成两翁。
压枝万朵虽过尽，尚及巢龟莲叶中。
丞相温公挽词三首
陈师道（宋代）

百姓归周老，三年待鲁儒。
世方随日化，身已要人扶。
玉几虽来晚，明堂讫授图。
心知死诸葛，终不羡曹蜍。
同韦中丞花下夜饮赠歌人
陈羽（唐代）

银烛煌煌半醉人，娇歌宛转动朱唇。

繁花落尽春风里，绣被郎官不负春。
送刘德修少卿潼川漕
楼钥（宋代）

清朝重争臣，选取妙一世。
矫矫刘御史，一鹗胜百鸷。
顾瞻最有刘，步武亦严毅。
一生忧国心，千古敢言气。
气足充所学，文能行其意。
遇事辄奋发，触邪无顾忌。
乘骢行且止，敛手已知避。
但思补衮阙，何暇为身计。
独立当雷霆，三进气弥厉。
去鲁固迟迟，出书岂濡滞。
上终行其言，群贤争挽致。
将输向潼川，寓直尚中秘。
风裁仰清峻，进退审难易。
伊昔联周行，睽违十余岁。
来为同舍郎，愈笃金兰契。
洗眼看腾上，宁知揽征袂。
抗章叹高绝，勇退尤知愧。
去勿穷日刘，予环日月冀。
承君送道乡，硬语吁可畏。
毋以此自满，当为不止是。
临别提斯言，少尽交朋谊。
万里苟同心，吴蜀安有异。
点绛唇·洞户深沈
晁端礼（宋代）

洞户深沈，起来闲绕回廊转。凤箫声远。小院杨花满。

旧曲重寻，移遍秦筝雁。芳心乱。栏干凭暖。目向天涯断。
云溪杂咏
郭印（宋代）

小桥藏曲折，幽径一溪分。
旭日筛金影，春流展縠文。
周遭无限玉，参错几重云。
觌面融真意，相知只此君。
邓表山
郑启（唐代）

白日三清此上时，观开山下彩云飞。仙坛丹灶灵犹在，

鹤驾清朝去不归。晋末几迁陵谷改，尘中空换子孙非。

松花落尽无消息，半夜疏钟彻翠微。
南雁山
陈经邦（明代）

老从神武挂尘冠，要与傍人分碧山。障落风前排集雁，影翻日下舞双鸾。

云间隔断尘寰杳，月牖光通宇宙宽。安得此身生羽翼，朗吟飞过万峰间。
春日信笔
陈长生（清代）

软红无数欲成泥，庭草催春绿渐齐。
窗外忽传鹦鹉语，风筝吹落画檐西。
和吉父韵谢谹父煮菜二首
王洋（宋代）

手把长镵斸白云，无苗黄独不胜珍。
赐香堂上春风在，谢尔浮山识故人。
句
朱翌（宋代）

三径谁从陶靖节，重阳惟有傅延年。
柳花
宋祁（宋代）

休夸濯濯映高楼，枝里征花自不收。
回雪有风尝借舞，落梅无不可供愁。
白门暝早随鸦背，京兆情多拂马头。
莫惜馀温添翠被，有人凝绝在孤舟。
赠谢生惟近知远周生敬甫仪还徽州
湛若水（明代）

翩翩连袂新安秀，寿我南山两及虔。宇宙囊中无可赠，满江风月送归船。
壬戌二月将赴通州，先寄从子锦文
谢蕙（清代）

天狼南望尚光芒，何日乘潮返故乡。七秩已过犹作客，三年未故类投荒。

春风襆被琅山路，明月牙旗雉水航。莫讶残诗谁与订，好同阿买细相商。
左丞相说右丞相璟太子少傅乾曜同日上官命宴东堂赐诗
李隆基（唐代）

赤帝收三杰，黄轩举二臣。由来丞相重，分掌国之钧。

我有握中璧，双飞席上珍。子房推道要，仲子讶风神。

复辍台衡老，将为调护人。鹓鸾同拜日，车骑拥行尘。

乐聚南宫宴，觞连北斗醇。俾予成百揆，垂拱问彝伦。